योगी सरकार की मंत्री का विवादास्पद बयान, बोलीं- BSP में साहब दुनिया छोड़ गए, अब बीवी और गुलाम का राज  
यूपी सरकार में मंत्री हैं अनुपमा जायसवाल 
सपा-बसपा गठबंधन पर साधा निशाना 
बीएसपी प्रमुख मायावती को 'महाठगनी' बताया
लोकसभा चुनाव (General Election 2019) जैसे-जैसे आगे बढ़ रहा है, नेताओं की बदजुबानी भी बढ़ती जा रही है. इस लिस्ट में नया नाम उत्तर प्रदेश की बेसिक शिक्षा मंत्री अनुपमा जायसवाल (Anupma Jaiswal) का जुड़ गया है. अनुपमा जायसवाल ने विपक्ष की तुलना जानवरों के झुंड से की और बीएसपी सुप्रीमो मायावती को लेकर भी आपत्तिजनक टिप्पणी की. बीजेपी की आईटी सेल द्वारा आयोजित 'साइबर योद्धा' सम्मेलन में अनुपमा जायसवाल (Anupma Jaiswal) ने सपा, बसपा और रालोद गठबंधन पर तीखा हमला बोलते हुए कहा कि जब कुत्ते, बिल्ली, ऊंट, खच्चर आदि एक घाट पर पानी पीने लगें तो समझ लो दूसरी तरफ शेर पानी पीने आ रहा है. अपने अस्तित्व के संकट को देखकर सभी विपक्षी पार्टियां एक हो रही हैं. जो कभी एक दूसरे को फूटी आंखों नहीं सुहाते थे, वे आज एक दूसरे के लिए वोट मांग रहे हैं. 
अनुपमा जायसवाल (Anupma Jaiswal) ने बसपा प्रमुख मायावती को ‘माया महाठगनी' बताते हुए कहा कि व्यक्ति का 'नेचर' और 'सिग्नेचर' कभी नहीं बदलता. उन्होंने बसपा संस्थापक कांशीराम, पार्टी प्रमुख मायावती और उनके दल के नेताओं पर विवादित टिप्पणी करते हुए कहा 'आप सबने सुना होगा साहब, बीवी और गुलाम. उनकी पार्टी के मुखिया रहे साहब इस दुनिया को छोड़ चुके हैं. अब केवल बीवी और उसके गुलाम बचे हैं. अकेली बीवी कुर्सी पर बैठती है और गुलाम उसके सामने जमीन पर बैठते हैं. इस पार्टी को पिछले लोकसभा चुनाव में जीरो मिला था, इस बार अंडा मिलेगा'. अनुपमा जायसवाल ने मायावती पर तंज कसते हुए कहा कि देश में ऐसे भी नेता हैं जिनकी प्रधानमंत्री बनने की इच्छा तो है, लेकिन चुनाव नहीं लड़ेंगे क्योंकि उन्हें अपनी जीत का भरोसा नहीं है.